KTIS ได้ธุรกิจชีวภาพหนุนกำไรปี 62 ทะลุ 740 ล้านบาท
โรงไฟฟ้ารายได้พุ่ง 28.8% เอทานอล-เยื่อกระดาษชานอ้อยโตเด่น ส่วนธุรกิจน้ำตาลทราย รายได้ลด 14.9%
27 พ.ย. 2562

โรงไฟฟ้ารายได้พุ่ง 28.8% เอทานอล-เยื่อกระดาษชานอ้อยโตเด่น ส่วนธุรกิจน้ำตาลทราย รายได้ลด 14.9%
นายณัฎฐปัญญ์ ศิริวิริยะกุล รองประธานเจ้าหน้าที่บริหารกลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น ( KTIS)เปิดเผยว่า งบการเงินสำหรับรอบบัญชีปี 2562 (ต.ค.61–ก.ย.62) บริษัทและบริษัทย่อยมีรายได้รวม 1.69 หมื่นล้านบาท และมีกำไรสุทธิ 740.1 ล้านบาท หรือเพิ่มขึ้น 17.6% โดยคณะกรรมการบริษัทฯ ได้มีมติให้จ่ายเงินปันผลสำหรับปี 2562 ในอัตราหุ้นละ 0.15 บาท 
ปี 2562 นี้สายธุรกิจชีวภาพมีการเติบโตที่ดี โดยโรงไฟฟ้า 3 โรง ซึ่งผลิตและจำหน่ายพลังงานไฟฟ้าจากเชื้อเพลิงชีวมวลเติบโตโดดเด่นที่สุด มีรายได้ขายไฟฟ้าเพิ่มขึ้นถึง 28.8%ถือว่าสูงกว่าเป้าหมายที่เราคาดไว้ว่าจะเติบโตได้ 20% นอกจากนี้ ธุรกิจผลิตและจำหน่ายเอทานอลก็มีรายได้เพิ่มขึ้น 23.3% และรายได้จากธุรกิจเยื่อกระดาษจากชานอ้อย เพิ่มขึ้น 7.6%
สำหรับในสายธุรกิจผลิตและจำหน่ายน้ำตาลทรายมีรายได้ลดลง 14.9% เมื่อเทียบกับปีก่อน เนื่องจากทั้งปริมาณและราคาขายน้ำตาลและกากน้ำตาลได้ลดลงเป็นไปตามราคาตลาดโลก แต่ในขณะเดียวกันต้นทุนขายและการให้บริการก็ลดลงด้วยตามระบบแบ่งปันผลประโยชน์ อย่างไรก็ตาม สายธุรกิจน้ำตาลของบริษัทฯ จะได้รับเงินชดเชยส่วนของค่าอ้อยและเงินชดเชยค่าผลตอบแทน การผลิตและจำหน่ายน้ำตาลทรายจากกองทุนอ้อยและน้ำตาลทราย เนื่องจากราคาอ้อยขั้นสุดท้ายต่ำกว่าราคาอ้อยขั้นต้นเป็นเงินรายได้ประมาณ 350 ล้านบาท
 
รวมไปถึงการได้รับเงินช่วยเหลือและแก้ไขปัญหาความเดือดร้อนของชาวไร่อ้อยและโรงงานน้ำตาลอีกจำนวน 162.1 ล้านบาท ซึ่งบริษัทฯ ได้รับเงินส่วนต่างราคาขายน้ำตาลจากกองทุนอ้อยและน้ำตาลทรายเข้ามาแล้ว 225 ล้านบาท แต่ยังบันทึกบัญชีในรูปเจ้าหนี้อยู่ก่อน และจะรับรู้เป็นรายได้เมื่อมีการประกาศราคาอ้อยขั้นสุดท้าย